b'\n_START_ARTICLE_\nFrancesc Momp\xc3\xb3 i Valls\n_START_SECTION_\nBiografia\n_START_PARAGRAPH_\nEstudi\xc3\xa0 batxillerat a Albaida i, en acabant, es trasllad\xc3\xa0 a Val\xc3\xa8ncia on es gradu\xc3\xa0 en psicologia. Es llicenci\xc3\xa0 en filosofia i ci\xc3\xa8ncies de l\'educaci\xc3\xb3 i m\xc3\xa9s endavant obtingu\xc3\xa9 la titulaci\xc3\xb3 de professor de valenci\xc3\xa0; ocupaci\xc3\xb3 que desenvolupa en l\'actualitat en un centre de l\'Horta de Val\xc3\xa8ncia._NEWLINE_Aquesta faceta docent l\'ha dut a ser tamb\xc3\xa9 responsable d\'aula i de facultat en els ex\xc3\xa0mens de la Junta Qualificadora de Coneixements de Valenci\xc3\xa0 (JQCV) al llarg de quinze anys; corrector d\'aquesta prova; professor dels cursos del Pla de Formaci\xc3\xb3 Ling\xc3\xbcisticot\xc3\xa8cnica en Valenci\xc3\xa0 del professorat no universitari, o professor dels cursos superiors de la JQCV al col\xc2\xb7legi de metges de Val\xc3\xa8ncia. Fruit d\'aquesta tasca docent ha estat tamb\xc3\xa9 la participaci\xc3\xb3 com a coautor de llibres de text. Va participar en revistes a les quals public\xc3\xa0 treballs t\xc3\xa8cnics i de creaci\xc3\xb3: articles de cr\xc3\xadtica liter\xc3\xa0ria a la revista Arana; llibres col\xc2\xb7lectius d\'homenatge a Vicent Andr\xc3\xa9s Estell\xc3\xa9s, Joan Brossa, Joan Valls i Jord\xc3\xa0 publicats per la Forest d\'Arana o poemes a les revistes Tendur o On brama la tonyina._NEWLINE_Ha participat en diversos actes c\xc3\xadvicoculturals arreu del pa\xc3\xads: en les tert\xc3\xbalies po\xc3\xa8tiques de la Forest d\'Arana; en recitals po\xc3\xa8tics organitzat per l\'Associaci\xc3\xb3 d\'Escriptors en Llengua Catalana dintre dels Premis Octubre a Ca Revolta (Val\xc3\xa8ncia), en actes organitzats pel col\xc2\xb7lectiu l\'Olla; en homenatges a Fuster, Estell\xc3\xa9s, Brossa o Joan Valls i en actes organitzats per la Real Societat Econ\xc3\xb2mica d\'Amics del Pa\xc3\xads. Tamb\xc3\xa9 ha fet de conferenciant en temes d\'animaci\xc3\xb3 lectora en diversos instituts de secund\xc3\xa0ria i ha sigut ponent en les Primeres Jornades sobre la Llengua Liter\xc3\xa0ria i els Escriptors Valencians Actuals celebrades a Gandia (2008)._NEWLINE_Ha col\xc2\xb7laborat amb Escola Valenciana en les trobades d\'escoles en valenci\xc3\xa0 a l\'Olleria, Marines, Benicalap i Cocentaina. Una de les seues novel\xc2\xb7les Cam\xc3\xad d\'amor ha estat presentada a la Universitat Catalana d\'Estiu de Prada. I com no, ha conreat la literatura de creaci\xc3\xb3, que ocupa una part essencial de la seua personalitat sense la qual \xc3\xa9s impossible definir aquest valenci\xc3\xa0 de l\'Olleria. Conseq\xc3\xbc\xc3\xa8ncia d\'aquesta exig\xc3\xa8ncia de la literatura pr\xc3\xb2pia \xc3\xa9s la publicaci\xc3\xb3 del poemari Vi\xc3\xa0tic mar\xc3\xad, amb qu\xc3\xa8 guany\xc3\xa0 el premi la Forest d\'Arana (1994) o la trilogia d\'\xc3\xa8xit que componen els t\xc3\xadtols Els ulls del llac, L\'ull de Zeus i Terra de d\xc3\xa9us. Les novel\xc2\xb7les L\'Elegit, Els greixets, Amable i Uendos s\xc3\xb3n altres de les seues obres m\xc3\xa9s reeixides. El 2013 publica la novel\xc2\xb7la hist\xc3\xb2rica "El vol de l\'Esparver".'